ശ്രവണ ഇനിഇവിടയുണ്ട് ഒരിടവേളയ്ക്ക് ശേഷം വീണ്ടും സിനിമയില് സജീവമാകാനുള്ള ഒരുക്കത്തിലാണ് ശ്രവണ. ആദ്യം എന്റെ ജീവിതത്തിലേക്ക് വെളിച്ചംവന്നു ഭാര്യ ജ്യോതി. പിന്നെ കാഴ്ച വന്നു, മകന് ദര്ശന്, അതിനുശേഷം കേള്വിവന്നു. മകള് ശ്രവണ വെളിച്ചവും കാഴ്ചയും കേള്വിയും കൂടി ചേര്ന്നാല് സിനിമ. സിനിമയുമായി കണക്ട് ചെയ്തു കുടുംബാംഗങ്ങളുടെ പേരുകളെപ്പറ്റി അച്ഛന് പറഞ്ഞിരുന്നത് ശ്രവണയ്ക്ക് ഇപ്പോഴും ഒാര്മ്മയുണ്ട്. ശ്രവണ.. ഇരട്ട സംവിധായകരായ അനില് ബാബുമാരിലെ ബാബു പിഷാരടിയുടെ മകള്. ചാക്കോച്ചനെ നായകനാക്കി ലാല് ജോസ് സംവിധാനം ചെയ്ത തട്ടുംപുറത്ത് അച്യുതനിലെ നായികയായി സിനിമയിലെത്തിയ സുന്ദരിക്കുട്ടി. ആദ്യസിനിമയുടെ റിലീസ് കഴിഞ്ഞ് ഏറെ വൈകാതെ ഏറ്റവും അടുപ്പമുണ്ടായിരുന്ന അച്ഛന്റെ വേര്പാട് സൃഷ്ടിച്ച ആഘാതത്തില് സിനിമയില് നിന്ന് വിട്ടുനിന്ന ശ്രവണ വീണ്ടും സജീവമാകാനുള്ള തയ്യാറെടുപ്പിലാണ്. അച്ഛന്റെ ഒാര്മ്മകള് എന്നും കൂടെയുണ്ട്. ഒരു അഭിനേത്രി എന്ന നിലയില് എനിക്ക് സ്വയം തെളിയിക്കണം. അച്ഛനുവേണ്ടി അത്രയെങ്കിലും ചെയ്യേ ണ്ടേ. ഹരിഹരന്റെ അസോസിയേറ്റായ പ്രവീണ് ചന്ദ്രന് മൂടാടി സംവിധാനം ചെയ്ത ഏദം എന്ന ചിത്രത്തിലാണ് തട്ടുംപുറത്ത് അച്യുതന് ശേഷം ശ്രവണ അഭിനയിച്ചത്. പഴശ്ശിരാജയില് ഹരിഹരന് സാറിനൊപ്പം അദ്ദേഹവും അച്ഛനുമൊക്കെ ഒരുമിച്ച് വര്ക്ക് ചെയ്തിട്ടുണ്ട്. 2019ല് ഷൂട്ടിംഗ് തുടങ്ങിയ സിനിമയാണ് ഏദം. അച്ഛന്റെ മരണശേഷം ഞാനൊരു ബ്രേക്കെടുത്തശേഷം ഞാനഭിനയിച്ച സിനിമയാണത്. എല്ലാവരും പുതുമുഖങ്ങളായിരുന്നു ആ സിനിമയില്. രണ്ട് കാലഘട്ടത്തിലൂടെ കഥ പറയുന്ന ഒരു ക്യാംപസ് സ്റ്റോറിയായിരുന്നു അത്. എന്റെ കോളേജില്നിന്ന് വേറൊരു കോളേജിലേക്ക് പോയ ഫീലായിരുന്നു എനിക്കാ സിനിമയില് അഭിനയിക്കുമ്ബോള്. ശ്രവണ പറഞ്ഞു തുടങ്ങി. മമ്മൂട്ടിയെയും മോഹന്ലാലിനെയും നായകന്മാരാക്കി സിനിമകളൊരുക്കിയിട്ടുള്ള സോമന് അമ്ബാട്ട് ഒരിടവേളയ്ക്കുശേഷം സംവിധാനം ചെയ്യുന്ന അഞ്ചിലൊരാള് തസ്ക്കരന് എന്ന ചിത്രത്തിന്റെ തൊടുപുഴയിലെ ലൊക്കേഷനിലേക്ക് പോകാനൊരുങ്ങുന്നതിന് ഒന്ന് രണ്ട് ദിവസം മുന്പാണ് ശ്രവണയെ കണ്ടത്. ഏദത്തില് നായകനായ സിദ്ധാര്ത്ഥ് രാജന് തന്നെയാണ് അഞ്ചിലൊരാള് തസ്ക്കരനിലെയും നായകന്.തട്ടുംപുറത്ത് അച്യുതനിലേക്ക് ലാലുവങ്കിള് ലാല് ജോസ് വിളിച്ചപ്പോള് ഞാന് കണ്ഫ്യൂസ്ഡായിരുന്നു. സന്തോഷമുണ്ടായിരുന്നെങ്കിലും മുന്പൊന്നും അഭിനയിച്ച് പരിചയമില്ലാത്തതിന്റെ ടെന്ഷന് കാരണം ശരിയാകുമോയെന്ന സംശയം. ഇത്രയും നല്ലൊരു ചാന്സാണ് നീയൊന്നാലോചിച്ച് നോക്കെന്നായിരുന്നു അച്ഛന് പറഞ്ഞത്. 2018 ല് ആയിരുന്നു തട്ടുംപുറത്ത് അച്യുതന്റെ ഷൂട്ടിംഗ്. അതിനും രണ്ടുവര്ഷംമുന്പ് ഞാന് ഡിഗ്രിക്ക് പഠിക്കുമ്ബോള്. എറണാകുളത്തുവച്ച് ഞങ്ങളുടെ പിഷാരടി സമുദായത്തിന്റെ ഒരു പ്രോഗ്രാമില് വച്ച് ലാലുവങ്കിളിനെ കണ്ടിരുന്നു. ആ പ്രോഗ്രാമിന്റെ ടൈറ്റില് സോംഗ് സംവിധാനം ചെയ്തത് അച്ഛനായിരുന്നു. കസിന്സിന്റെയും മറ്റു ബന്ധുക്കളുടെയും കൂടെ ഞാനും ആ ടൈറ്റില് സോംഗില് പാടി അഭിനയിച്ചിട്ടുണ്ട്. അഭിനയിച്ചുവെന്ന് പറയാന് പറ്റില്ല. എല്ലാവര്ക്കുമൊപ്പം ഞാനും കൂടിയെന്ന് പറയുന്നതാവും ശരി. ലാലുവങ്കിളായിരുന്നു ആ പ്രോഗ്രാമിലെ ചീഫ് ഗസ്റ്റ്. അവിടെ ഉദ്ഘാടനത്തോടൊപ്പം ടൈറ്റില് സോംഗ് വീഡിയോ കാണിച്ചിരുന്നു. അത് കണ്ടിട്ട് സ്റ്റേജില് വച്ചുതന്നെ എന്നോട് അഭിനയിക്കാന് താത്പര്യമുണ്ടെങ്കില് നമുക്ക് അധികം വൈകാതെ ഒരു നായികയെ കിട്ടുമെന്ന് ലാലുവങ്കിള് പറഞ്ഞിരുന്നു. അത് കേട്ടപ്പോള് സന്തോഷമായെങ്കിലും ഞാനത് സീരിയസായൊന്നും എടുത്തിരുന്നില്ല. പിന്നീട് ഞാന് പി.ജിക്ക് ജോയിന് ചെയ്യാന് തുടങ്ങുമ്ബോഴാണ് ലാലുവങ്കിള് അച്ഛനെ വിളിക്കുന്നത്. പിന്നീട് ഞങ്ങള് ലാലുവങ്കിളിനെ നേരിട്ട് കണ്ടു. അഭിനയിക്കുകയാണെന്ന് തോന്നിയില്ലെങ്കിലും ആദ്യമായി കാമറയ്ക്ക് മുന്നില് നിന്നത് അച്ഛന്റെ സംവിധാനത്തിലായിരുന്നുവെന്നത് ഒരു നിമിത്തമായി കാണുന്നു. ഒരിക്കലും ഞാന് സിനിമയില് വരുമെന്ന് ഞാനോ അച്ഛനോ വിചാരിച്ചിട്ടില്ല. ഞങ്ങള്ക്കെല്ലാം പാട്ട് വളരെ ഇഷ്ടമായിരുന്നു. സ്കൂളില് പഠിച്ചിരുന്നപ്പോഴേ ഞാന് പാട്ട് പാടുമായിരുന്നു. പഠിത്തമൊക്കെ കഴിഞ്ഞ് പാട്ട് സീരിയസായി പഠിക്കണമെന്ന് അച്ഛന് പറയുമായിരുന്നു. എനിക്കും അങ്ങനെ ഒരു ആഗ്രഹമുണ്ടായിരുന്നു.എന്റെ ചേട്ടന് ദര്ശന് കുട്ടിക്കാലം തൊട്ടേ സിനിമ തന്നെയായിരുന്നു താത്പര്യം. തട്ടുംപുറത്ത് അച്യുതനില് കാമറ അസിസ്റ്റന്റായിരുന്നു ചേട്ടന്. അച്ഛന് അവസാനമായി സംവിധാനം ചെയ്ത നൂറാ വിത്ത് ലൗവില് കാര്യങ്ങളൊക്കെ പഠിക്കാനായി ചേട്ടന് ലാസ്റ്റ് അസിസ്റ്റന്റായി വര്ക്ക് ചെയ്തിരുന്നു. ആ സമയത്ത് ചേട്ടന് പഠിച്ചുകൊണ്ടിരിക്കുകയായിരുന്നു. തട്ടുംപുറത്തില് ഞാനും ചേട്ടനും ഒരുമിച്ച് വന്നപ്പോള് അച്ഛനും ഞങ്ങള്ക്കെല്ലാവര്ക്കും വലിയ സന്തോഷമായിരുന്നു. എന്താണോ ലാലുവങ്കിള് പറയുന്നത് അത് മാക്സിമം ഉള്ക്കൊള്ളാന് ശ്രമിക്കണമെന്ന ഉപദേശമാണ് തട്ടുംപുറത്ത് അച്യുതനിലഭിനയിക്കാന് പോകുമ്ബോള് അച്ഛന് എനിക്ക് തന്നത്. ഷൂട്ടിംഗിന്റെ സമയത്തും അച്ഛന് ഒന്ന് രണ്ട് ദിവസം എന്നോടൊപ്പം വന്നു നിന്നിരുന്നു. ഷൂട്ട് ചെയ്യുമ്ബോള് ഞാനഭിനയിച്ച സീനുകള് പോലും മോണിട്ടറിലൊന്നും കണ്ടിട്ടില്ല. ആദ്യം കാണുന്നത് തിയേറ്ററില് നിന്നാണ്. എന്റെ മുഖം ആദ്യമായി സ്ക്രീനില് കാണുന്നതിന്റെ ടെന്ഷന് എനിക്കുണ്ടായിരുന്നു. എറണാകുളത്ത് അച്ഛന്റെയും അമ്മയുടെയും ചേട്ടന്റെയും കസിന്സിന്റെയുമൊപ്പമാണ് റിലീസ് ഷോ കണ്ടത്. പിന്നീട് അന്ന് തന്നെ ലാലുവങ്കിളിനോടൊപ്പം ഒന്നൂടെ കണ്ടു. സിനിമ കണ്ട് കഴിഞ്ഞ് വീട്ടില് വന്നിട്ട് ഞാന് അച്ഛനോട് എന്താണ് അഭിപ്രായം ഈ പണിക്ക് നില്ക്കണോ പോണോയെന്ന് ഞാന്ചോദിച്ചു. ഉറപ്പായും നില്ക്കണമെന്നാണ് അച്ഛന് പറഞ്ഞത്. എത്രയോ പേര് എത്ര കഷ്ടപ്പെട്ടാണ് സിനിമയിലെത്തുന്നത്. നിനക്ക് ഇത്രയും വലിയ ഒരു ഡയറക്ടറുടെ സിനിമയിലൂടെ തുടങ്ങാന് പറ്റിയത് ഒരു ദൈവാനുഗ്രഹമായി കാണണമെന്നായിരുന്നു അച്ഛന് പറഞ്ഞത്. 2018 ഡിസംബറിലാണ് സിനിമ റിലീസായത്. 2019ല് അച്ഛന് ഞങ്ങളെ വിട്ടുപോയി. അച്ഛന്റെ വേര്പാട് വലിയൊരു ഷോക്കായിരുന്നു. കുറച്ച് കാലം സിനിമ ചെയ്യുന്നില്ലെന്ന് തീരുമാനിച്ചു. ആ സമയത്ത് സിനിമയുടെ തിരക്കുകളുമുണ്ടായിരുന്നു. വീട്ടില് അമ്മയോടൊപ്പം തന്നെ നില്ക്കണമെന്നുണ്ടായിരുന്നതുകൊണ്ട് ആ സമയത്ത് വന്ന സിനിമകളൊന്നും സ്വീകരിച്ചില്ല. തൃശൂരില് കേരളവര്മ്മ കോളേജിലാണ് ഞാന് പി.ജിക്ക് പഠിക്കുന്നത്. ഇംഗ്ലീഷ് ലിറ്ററേച്ചറാണ് മെയിന്. ലാസ്റ്റ് സെമസ്റ്റര് പരീക്ഷയെഴുതാന് കാത്തിരിക്കുകയാണ്.അമ്മ ഒരു ടീച്ചറായത് കൊണ്ട് എനിക്കും ഒരു ടീച്ചറാകണമെന്ന ആഗ്രഹം ഇടയ്ക്കുണ്ടായിരുന്നു. ഇപ്പോഴുമുണ്ട്. ആ ആഗ്രഹം. അമ്മ ചിന്മയ സ്കൂളിലെ കെ.ജി ടീച്ചറാണ്. എനിക്ക് മോഡേണാവണം ആദ്യമഭിനയിച്ച സിനിമകളിലെല്ലാം നാടന് ടച്ചുള്ള കഥാപാത്രങ്ങളാണ് ഞാന് ചെയ്തത്. ഇനി എനിക്ക് കുറച്ചൂടെ വ്യത്യസ്തമായ വേഷങ്ങള് ചെയ്യണമെന്നുണ്ട്. മോഡേണും ബോള്ഡുമായ കഥാപാത്രങ്ങള് നെക്സ്റ്റ് ഡോര് ഗേള് എന്ന ഇമേജ് മാറ്റിയെടുക്കണം. നല്ല കഥാപാത്രങ്ങള് വന്നാല് ചെയ്യണമെന്നും അദ്ധ്യാപികയാകണമെന്നുമുണ്ട്. അച്ഛന്റെയും അദ്ധ്യാപികയായ അമ്മയുടെയും മോളായത് കൊണ്ടാവാം രണ്ടും ഇഷ്ടമാണ്.